次韻趙承之留別
作者：蘇過
朝代：宋

paragraphs: 出處事莫並，昔諳今則疏。
一從畏車冕，意遂甘泥塗。
種髪日就白，衰顔寧再朱。
壯心空萬里，老病寄一區。
故人來蓬海，過門問樵蘇。
平生詩酒豪，醉倒扶吳姝。
憶昨試京兆，笑談鼠盜無。
雞牛本同割，刀几無精粗。
去去南陽野，何以爲君娛。
三年方赤地，政成少踟躕。
古爲賢守多，方略想可圖。
民言或有酌，近數崔大夫。
惜哉事大謬，誰爲焚丹書。